Jack London

Jack London ba 12/01/1876 koblir.

Inaf ageltaf yolt tir John Griffith, nazbeik ke Flora Wellman is gadik me djukagrupeyes va in. Vani koblira, gadikya kurer va John London zornatas va gadayordacka. Batdume velaf John yoltbetatar ise vanpitir Jack enide amidaca icde gadikye tir.

Wali 1880 is 1892, London yasa mone San Francisco irubar edje Jack laumar ise koe konaka exava kobar. Koe gaeziaxe kobar ; lustera va italtiv va in gu orekrellakesik artazukar. Dere batugale in va sutera belitir.

Bak 1893, Jack ta tcabanera va spedol kene niponaf krimteem totarundanyar. Inafa taneafa nega Zivotc kene Nipona ganon zo koswar ise gu poradro gan San Francisco Fall fela zo gableter. Azon koo Tanarasokeem is Kanada keldutur. Dere batugale vanpitir seltevik ise ko Berkeley kotla zo dosteter.

Bak 1898 Jack London va kotla jovler aze va moavipera paker. Va intafa koswaraklitacka bam trasitir, koe uzera do yon sulemtcabanesik iku moavaneyasik iku indiik, aze berpot va The Son of the Wolf kiewatcaf sanegatar. Porfeon va Elizabeth Maddern kurer aze va toloya nazbeikya dikitir.

Bak 1902, Jack London ko London mallapir aze do yon wawaf kobasik isu moniskik baraksaton tiskir. The People of the Abyss ( Bupsane ) neva titir vrutara va bata rekola. Moifa tanda titir tela ke sanegara va The Call of the Wild kiewatcapa. Jack London solkureter aze va Charmian Kittredge di tolkureter. Azon va The Sea-Wolf suteter.

Bak 1905 Korea geja sokir ise Jack vanpir gejadogolesik voxe bak teveaksat gan Nipona zo divpatectar. Va toloy berpot retandon sanegatar : va War of the Classes titis cugunaykafa kiewatca isu White Fang.

Bak 1907, va Snark tota volmiv vegeduyuson, Jack London va tamavanamlapira vukitisa koe Australia bokar. Batlize koe Sydney bwakolamejeson zo koropexoatar ise va Martin Eden suteter. Tir 1909, Jack akoler, va Snark jovleson, ko California dimlapir. Azon va reda viunsutur aze remi 1913 ko koyara van Horn Evilma tollapitir. Sanegara va South Sea Tales is John Barleycorn is The Valley of the Moon.

Bak 1916, koe Vera Cruz bakamon gejadogolesik titir aze koe Hawaii konakaksaton tiskitir. Ba 22/11/1916, tison balemdaf, vamosin is koruyataweyes, goaspilajon awalker.

|style="vertical-align: top;"|

|}

London (Jack)
London (Jack)
London (Jack)
London (Jack)
*